১) ছুটি কাটাতে ভিয়েনা যাবেন? বা হনিমুন? নো চিন্তা। এয়ার ইন্ডিয়া চালু করল নয়াদিল্লি থেকে সোজা ভিয়েনা যাওয়ার উড়ান। সপ্তাহে তিনদিন। বুধ, শুক্র, শনি। দিল্লি-ভিয়েনা-দিল্লি। অস্ট্রিয়ায় বসবাসকারী ভারতীয়দের জন্য সুখবর। অস্ট্রিয়ার পাশাপাশি অন্য ইউরোপীয় দেশগুলিতে যেসব ভারতীয় থাকেন, তাঁদেরও সোনায় সোহাগা।   ২) হ্যারি পটার থিম পার্ক। আর তাকে নিয়ে উদ্দীপনা যে কতটা উপচে পড়তে পারে, পার্কের উদ্বোধনের পরেই বোঝা গেল। দ্য উইজার্ডিং ওয়ার্ল্ড অফ হ্যারি পটার পার্কের উদ্বোধন হল ঢাকঢোল পিটিয়েই। জাদুদুনিয়ার হাঁড়ির খবর জানতে মানুষের ভিড়ে উত্সাহের কোনও খামতি নেই। পার্কের গেটে বাজির রোশনাই। জাদুনগরীকে এত কাছ থেকে দেখার সুযোগ কি কেউ হাতছাড়া করে!   ৩) পোপোক্যাটাপেট আগ্নেয়গিরি বোধহয় সবসময়ই খবরের শিরোনামে থাকতে চায়। মাসখানেক আগেই জেগে উঠেছে মেক্সিকোর এই আগ্নেয়গিরি। লাভা আর ছাই উদগীরণ দেখেছে গোটা বিশ্ব। মেক্সিকোর সেই আকাশ কালো করা দৃশ্য ভোলার নয়। ধোঁয়া আর ছাই মিলেমিশে একাকার। বিশেষজ্ঞরা বলছেন, ফের জেগে উঠতে পারে এই আগ্নেয়গিরি। তাই সতর্ক প্রশাসন।